3.  

4.  การประกอบธุรกิจ

1.  ลักษณะผลิตภัณฑ์และบริการ

ธุรกิจของเอ็ม เอฟ อี ซี สามารถแบ่งออกเป็น 3 กลุ่ม ได้แก่
ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
Services) ธุรกิจพัฒนาและวางระบบ (System Integration)
และธุรกิจบริการด้านการบำรุงรักษา (Maintenance Service) โดยมีรายละเอียดดังนี้

1.  ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

บริษัทประกอบธุรกิจให้คำปรึกษาและพัฒนางานด้านเทคโนโลยีสารสนเทศแบบครบวงจร
เพื่อวิเคราะห์ และออกแบบระบบที่สอดคล้อง
และสำหรับตอบสนองความต้องการในการใช้งานของลูกค้า (Solution Provider) เช่น
การนำเทคโนโลยีสารสนเทศมาประยุกต์ใช้ในด้านการพาณิชย์ (E-Commerce)
เพื่อช่วยให้ลูกค้าสามารถสร้างข้อได้เปรียบในการแข่งขัน
หรือการเก็บรวบรวมข้อมูลทางธุรกิจเพื่อนำมาประมวลผลประกอบการตัดสินใจทางธุรกิจ
โดยบริษัทจะทำงานอย่างใกล้ชิดกับลูกค้าเพื่อศึกษาถึงลักษณะการประกอบการ กลยุทธ์ทางธุรกิจ
ความต้องการในการใช้งาน อุปกรณ์หรือระบบคอมพิวเตอร์และเครือข่ายที่ลูกค้ามีอยู่
วิเคราะห์และนำเสนอรายงานสรุปคำแนะนำ
ขั้นตอนหรือแผนการดำเนินงานโดยละเอียดและดำเนินการพัฒนาระบบเพื่อให้สามารถบรรลุวัตถุประสงค์ของลูกค้า

บริษัทได้แบ่งสายงานบริการให้คำปรึกษาและพัฒนางานออกเป็น 4 กลุ่ม
ตามลักษณะของระบบที่ให้บริการพัฒนา ดังนี้

-   ระบบคลังข้อมูล (Data Warehouse and Business Intelligence)
    การบริการออกแบบวิธีการจัดเก็บข้อมูล การเลือกข้อมูลที่จะจัดเก็บ
    และการนำข้อมูลจากคลังข้อมูลไปประยุกต์ใช้เพื่อประกอบการตัดสินใจหรือการใช้ประโยชน์ทางธุรกิจ
    เช่น การเรียกดูข้อมูลหรือรายงานจากข้อมูลในอดีตที่สั่งสมไว้เป็นระยะเวลานาน
    เพื่อวิเคราะห์ความเป็นไปได้ในเชิงธุรกิจหรือสนับสนุนการวางแผนทางธุรกิจ

-   เว็บแอ็พพลิเคชั่น (Web Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (E-Commerce) ผ่านระบบเครือข่ายคอมพิวเตอร์และอินเทอร์เน็ต ทั้งระหว่างธุรกิจกับธุรกิจ
    (Business to Business, B2B) และระหว่างธุรกิจกับลูกค้า (Business to
    Customer, B2C) รวมทั้งการใช้พาณิชย์อิเล็กทรอนิกส์ในภาครัฐ เพื่อให้บริการประชาชน
    และประสานงานระหว่างหน่วยงาน เช่น การขอใบเสนอราคา การสั่งซื้อสินค้า
    หรือการชำระค่าบริการผ่านทางเครือข่าย อินเทอร์เน็ต การใช้บริการ
    และการชำระค่าธรรมเนียมกับภาครัฐ เป็นต้น

-   โมบายแอ็พพลิเคชั่น (Mobile Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (M-Commerce) ผ่านเครือข่ายโทรศัพท์มือถือ เช่น การจองบัตรชมภาพยนตร์
    การดาวน์โหลดเกมส์สำหรับโทรศัพท์มือถือ การส่งผ่านข้อมูลข่าวสาร
    หรือการทำธุรกรรมผ่านโทรศัพท์มือถือ

-   ระบบช่วยบริหารจัดการระบบคอมพิวเตอร์และเครือข่ายสารสนเทศ (Service Level
    Management and Business Service Management)
    เป็นการจัดหาและบริการพัฒนาระบบเพื่อช่วยในการตรวจสอบ บริหารจัดการระบบคอมพิวเตอร์
    และเครือข่ายสารสนเทศของลูกค้าให้มีเสถียรภาพ
    โดยระบบดังกล่าวจะช่วยตรวจสอบและแจ้งเตือนถึงปัญหาที่อาจเกิดขึ้นหรือเมื่อเกิดข้อผิดพลาดในการปฏิบัติงาน
    เพื่อให้ลูกค้าสามารถป้องกันหรือแก้ไขปัญหาได้อย่างรวดเร็วและทันการณ์
    อีกทั้งยังช่วยให้ลูกค้าสามารถวางแผนปรับปรุงหรือขยายประสิทธิภาพของระบบที่มีอยู่เพื่อให้สอดคล้องกับความต้องการทางธุรกิจที่เปลี่ยนไป
    เช่น โดยปกติธุรกิจบริการที่มีการให้บริการทางด้านไอทีตลอดเวลา (24x7)
    หรือถ้ามีการล่มของระบบแม้แต่วินาทีก็อาจจะเกิดความเสียหายทางด้านการเงินจำนวนมาก
    หรือธุรกิจที่มีการประกันระยะเวลาในการให้บริการหรือตอบสนองความต้องการของลูกค้าภายในระยะเวลาที่จำกัด
    จำเป็นที่จะต้องรักษาความเชื่อมั่นและมาตรฐานการบริการตามนั้น
    รวมถึงจะต้องมีระบบที่คอยตรวจสอบการทำงานหรือประสิทธิภาพของระบบไอทีที่หลากหลายและซับซ้อนเป็นอย่างดี
    เพื่อแจ้งเตือนหรือแนะนำวิธีการปรับปรุงระบบใดระบบหนึ่งหรือทั้งหมดของระบบไอทีในองค์กร
    เพื่อรักษาความเชื่อมั่นและมาตรฐานการให้บริการให้ดียิ่งขึ้น

    2.  ธุรกิจพัฒนาและวางระบบ (System Integration)

บริการออกแบบ จัดหา พัฒนา และติดตั้งระบบคอมพิวเตอร์และเครือข่ายสารสนเทศ เช่น
ระบบจัดเก็บข้อมูล ระบบรักษาความปลอดภัยของข้อมูล ระบบเชื่อมต่อเครือข่ายอินเตอร์เน็ต
ระบบเชื่อมต่อเครือข่ายภายในองค์กร (Intranet, LAN, WAN)
ระบบสื่อสารทางเสียงผ่านเครือข่ายอินเตอร์เน็ต (Voice Over Internet Protocol)
ระบบอีเมล์ (E-mail) และระบบซอฟต์แวร์บริหารระบบ เป็นต้น

ขอบข่ายของงานประกอบด้วยการจัดหาอุปกรณ์ฮาร์ดแวร์ ซอฟต์แวร์
อุปกรณ์ต่อพ่วงและอุปกรณ์เครือข่าย จากแหล่งหรือผู้ผลิตต่างๆ ที่มาใช้งานร่วมกัน
โดยบริษัทมีหน้าที่ออกแบบ ดำเนินงานติดตั้ง พัฒนาซอฟต์แวร์หรือโปรแกรมซึ่งจะสามารถเชื่อม
และประสานงานอุปกรณ์ต่างๆ ให้ทำงานร่วมกัน รวมทั้งทดสอบ
ฝึกอบรมวิธีการใช้งานตลอดจนให้บริการหลังการขาย เพื่อให้ลูกค้าสามารถใช้งานตามความต้องการ
ถูกต้อง และมีประสิทธิภาพสูงสุด
ด้วยความร่วมมือจากพันธมิตรทางเทคโนโลยีหรือผู้ผลิตอุปกรณ์ฮาร์ดแวร์ ซอฟต์แวร์
และระบบเครือข่าย เช่น Sun Microsystem, Cisco System, Oracle, IBM Software,
Veritas, RSA, NAI, Checkpoint เป็นต้น

3.  ธุรกิจบริการด้านการบำรุงรักษา (Maintenance Service)

เป็นการให้บริการด้านการบำรุงรักษาและสนับสนุนทางเทคนิคสำหรับระบบคอมพิวเตอร์ขององค์กรโดยวิศวกรระบบที่มีความเชี่ยวชาญ
ทั้งในส่วนของฮาร์ดแวร์และซอฟต์แวร์
คอยให้บริการตอบคำถามและแก้ปัญหาเฉพาะหน้าซึ่งอาจเกิดขึ้นจากการใช้งานระบบคอมพิวเตอร์
ให้บริการตรวจสอบและบำรุงรักษาระบบตามกำหนดเวลา
ตลอดจนบริการซ่อมแซมและเปลี่ยนชิ้นส่วนฮาร์ดแวร์ที่จำเป็น
บริการของบริษัทดังกล่าวช่วยลูกค้าลดภาระค่าใช้จ่ายในการจ้างบุคลากรเพื่อการบำรุงรักษา
และเพิ่มประสิทธิภาพการใช้งานของระบบ ตลอดจน
บริษัทจะจัดการประชุมฝึกอบรมเพื่อวิเคราะห์ปัญหา และแนะนำประสิทธิภาพใหม่ ๆ
ของระบบอย่างสม่ำเสมอ

โดยขอบเขตการให้บริการของบริษัทสามารถแบ่งออกเป็น 2 แบบ คือ

-   โกลด์เซอร์วิส (Maintenance Gold) :
    ซึ่งพร้อมให้บริการให้คำปรึกษาแนะนำแก่ลูกค้าตลอด 24 ชั่วโมงทุกวัน โดยไม่มีวันหยุด

-   ซิลเวอร์เซอร์วิส (Maintenance Silver): ให้บริการในเวลาทำการ วันจันทร์ ถึงวันศุกร์
    เวลา 9.00-18.00 น.

นอกจากนี้ในการให้บริการใดๆ แก่ลูกค้า บริษัทได้เล็งเห็นถึงความสำคัญในคุณภาพของการบริการ
จึงมีการจัดตั้งทีมงานฝ่ายตรวจสอบและรับประกันคุณภาพ (Quality Assurance)
ซึ่งประกอบไปด้วยบุคลากรที่มีประสบการณ์และเชี่ยวชาญในทุกสาขาของงาน
โดยจะทำการวางกระบวนการและขั้นตอนในการทำงานภายหลังจากการรับงาน
และตรวจสอบงานที่พัฒนาขึ้นมาก่อนที่จะส่งมอบให้กับลูกค้า
เพื่อเป็นการสร้างความมั่นใจว่าผลงานที่จะส่งมอบให้แก่ลูกค้าสามารถตอบสนองวัตถุประสงค์ของลูกค้าได้อย่างถูกต้องและครบถ้วน
และเพื่อลดจำนวนข้อผิดพลาดของโปรแกรมประยุกต์ และอุปกรณ์อื่นๆ ที่อาจเกิดขึ้นจากการใช้งาน

ระยะเวลาเฉลี่ยในการดำเนินการแต่ละโครงการ
ทั้งในส่วนธุรกิจให้คำปรึกษาและพัฒนางานด้านเทคโนโลยีสารสนเทศและธุรกิจพัฒนาและวางระบบจะอยู่ที่ประมาณ
3-6 เดือน
โดยในช่วงเวลาที่ปริมาณงานของบริษัทมีจำนวนมากบริษัทอาจว่าจ้างบริษัทภายนอกที่มีความรู้ความสามารถ
ประสบการณ์ และคุณภาพเพื่อเข้ารับช่วงงานบางส่วนจากบริษัท (Subcontract) ทั้งนี้
การจ้างงานช่วงเป็นแนวทางปกติในการดำเนินธุรกิจของธุรกิจบริการด้านเทคโนโลยีสารสนเทศ
ซึ่งจะช่วยให้บริษัทสามารถบริหารจัดการบุคลากรให้สอดคล้องกับปริมาณงานและป้องกันความเสี่ยงจากการมีจำนวนบุคลากรมากเกินไป
งานที่ทำโดยผู้รับงานช่วงดังกล่าวจะต้องผ่านขั้นตอนการตรวจสอบของทีมงานฝ่ายตรวจสอบและรับประกันคุณภาพของบริษัทอย่างเข้มงวด
เพื่อให้มั่นใจว่าผลงานได้คุณภาพตามมาตรฐานของบริษัท
ในปัจจุบันบริษัทมีการว่าจ้างช่วงประมาณร้อยละ 5 ของต้นทุนขายและบริการของบริษัท

ภายหลังการพัฒนาและวางระบบบริษัทมีการให้บริการหลังการขาย
โดยจัดให้มีผู้เชี่ยวชาญทั้งในส่วนของฮาร์ดแวร์และซอฟต์แวร์ให้บริการตอบคำถาม
และแก้ปัญหาที่ลูกค้าอาจจะมีในการใช้งานจริงช่วงระยะเวลาประมาณ 1 ปี
ภายหลังระยะเวลาดังกล่าวลูกค้าสามารถว่าจ้างบริษัทเป็นผู้ดูแลต่อได้
โดยการซื้อบริการด้านการบำรุงรักษาในรูปแบบต่างๆ ของบริษัท

ปัจจุบันบริษัทได้ทำการติดตั้งระบบบริหารจัดการบริการหลังการขาย
และบริหารความสัมพันธ์และพึงพอใจของลูกค้า (Service Desk & CRM) โดยใช้ระบบ BMC
Remedy เข้ามา เพื่อทำให้งานบริการหลังการขายเป็นไปอย่างมีคุณภาพ และประสิทธิภาพสูงสุด
เกิดความพอใจกับลูกค้าสูงสุดอีกด้วย

5.  

2.  กลยุทธ์ทางการตลาด และสภาวะการแข่งขัน

กลยุทธ์ในการดำเนินธุรกิจ

บริษัทได้กำหนดกลยุทธ์และเป้าหมายการดำเนินธุรกิจ
เพื่อเสริมสร้างขีดความสามารถในด้านการแข่งขัน โดยมุ่งเน้นการสร้างผลประกอบการที่ดี
เพื่อให้บริษัทมีอัตราการเติบโตอย่างยั่งยืนในระยะยาว
รวมทั้งก้าวสู่ความเป็นผู้นำในกลุ่มผู้ประกอบการธุรกิจให้บริการที่ปรึกษา
และพัฒนาระบบเครือข่ายคอมพิวเตอร์และพาณิชย์อิเล็กทรอนิกส์ของไทยอย่างครบวงจร โดยในช่วงปี
2549 ที่ผ่านมาบริษัทได้กำหนดเป้าหมายการดำเนินธุรกิจและกลยุทธ์การแข่งขันในด้านต่าง ๆ
ดังต่อไปนี้

1.  การสร้างความแตกต่างให้กับบริษัท เพื่อรักษาระดับอัตราส่วนกำไร

จากการที่ธุรกิจทางด้านเทคโนโลยีสารสนเทศเริ่มมีแนวโน้มของการแข่งขันที่รุนแรงมากขึ้น
เนื่องจากมีผู้ประกอบการจำนวนหลายรายจากทั้งในและต่างประเทศเข้ามาแข่งขัน
โดยเฉพาะในส่วนของธุรกิจพัฒนาและวางระบบ (System Integration)
ส่งผลให้ผู้ประกอบการต่าง ๆ ในธุรกิจเริ่มมีอัตราส่วนของผลกำไรลดลง (Margin)
และเพื่อเป็นการรักษาระดับอัตราส่วนกำไรและอัตราผลตอบแทนต่อผู้ถือหุ้นในระดับที่เหมาะสม
บริษัทจึงมีนโยบายการดำเนินธุรกิจที่มุ่งเน้นในส่วนการบริการให้คำปรึกษา
และพัฒนางานด้านเทคโนโลยีสารสนเทศมากขึ้น (IT Professional Services)
และธุรกิจบริการด้านการบำรุงรักษา (Maintenance Service) มากขึ้น
ควบคู่ไปกับงานในส่วนของการพัฒนาและวางระบบ เพื่อเพิ่มศักยภาพการแข่งขัน
ทั้งในส่วนของการพัฒนาซอฟต์แวร์ ระบบทางด้านเทคโนโลยีสารสนเทศ
และส่วนที่เป็นทรัพย์สินทางปัญญา (Intellectual Properties)
ซึ่งมุ่งเน้นในด้านการวิจัยและพัฒนาผลิตภัณฑ์ใหม่ ๆ
เพื่อเสริมสร้างความได้เปรียบด้านการแข่งขันในแง่ของต้นทุนและคุณลักษณะของตัวสินค้า
รวมทั้งการลดการพึ่งพาสินค้าจากผู้ผลิตภายนอก
ซึ่งจะช่วยเสริมสร้างรายได้ให้บริษัทมากขึ้นในอนาคต
ตลอดจนการนำหน้าคู่แข่งในการพัฒนาและนำเสนอเทคโนโลยีและนวัตกรรมใหม่ ๆ สู่ตลาดและลูกค้า
เพื่อเป็นการสร้างความแตกต่างจากคู่แข่งขันและหลีกเลี่ยงการแข่งขันทางด้านราคาเป็นสำคัญ
ในการสร้างอัตรากำไรขั้นต้น (Profit Margin) ที่สูงขึ้น เห็นได้จากในปี 2549
บริษัทได้มีการปรับปรุงระบบโครงสร้างองค์กรใหม่โดยเฉพาะในส่วนงานดังกล่าว
เพื่อให้เกิดประสิทธิภาพการบริหารงานที่ง่ายขึ้น และการเห็นผลลัพธ์ในเชิงธุรกิจมากขึ้น
โดยมุ่งเน้นการพัฒนาผลิตภัณฑ์และการบริการ (Product & Solution)
ในส่วนที่มีความรู้ความเชี่ยวชาญ
เชื่อมโยงกับแต่ละอุตสาหกรรมตามขนาดธุรกิจที่เป็นกลุ่มเป้าหมายทางการตลาด เช่น
กลุ่มสื่อสารโทรคมนาคม และสถาบันการเงิน เพื่อเจาะกลุ่มเป้าหมายที่เป็นตลาดเฉพาะ (Niche
Market) มากขึ้น
พร้อมทั้งจัดตั้งหน่วยงานที่จะพัฒนาไปสู่การให้บริการในระดับที่ปรึกษากลยุทธ์ด้านไอทีต่อไปในอนาคต
(IT Strategy Consulting) รวมทั้งการร่วมเป็นพันธมิตรในการพัฒนาโซลูชั่นใหม่ ๆ
และสอดคล้องกับการเปลี่ยนแปลงของตลาดอย่างต่อเนื่องกับบริษัทที่เป็นเจ้าของเทคโนโลยี
(Technology Vendor) รายต่าง ๆ อาทิ บริษัท IBM, Oracle, Sun Microsystems,
Cisco Systems และ Hitachi Data Systems
โดยเน้นการนำเสนอเทคโนโลยีใหม่ล่าสุดของแต่ละบริษัท
เพื่อลดความเสียงที่อาจเกิดขึ้นจากการพึ่งพาผู้จัดจำหน่ายหรือผู้ผลิตสินค้ารายหนึ่งรายใด

2.  ความมุ่งมั่นในความเป็นมืออาชีพในการให้บริการ และความเป็นเลิศทางเทคโนโลยี

เพื่อเป็นการลดความเสี่ยงจากความล้าสมัยของเทคโนโลยี
และการนำเสนอเทคโนโลยีหรือทางออกใหม่ ๆ
ในการตอบสนองความต้องการด้านธุรกิจแก่ลูกค้าก่อนคู่แข่งขัน
ด้วยเหตุที่ธุรกิจทางด้านคอมพิวเตอร์และเทคโนโลยีสารสนเทศมีลักษณะของการเปลี่ยนแปลงที่ค่อนข้างรวดเร็ว
เนื่องจากบริษัทผู้ผลิตต่าง ๆ มีการพัฒนาเทคโนโลยีใหม่ ๆ อยู่ตลอดเวลา
บริษัทได้มีการจัดตั้งคณะกรรมการเทคโนโลยี (Technology Committee)
ซึ่งประกอบไปด้วยผู้บริหารและผู้เชี่ยวชาญในสาขาต่าง ๆ
ซึ่งมีความรู้และประสบการณ์เกี่ยวกับเทคโนโลยีสารสนเทศ
เพื่อร่วมพิจารณาและกำหนดทิศทางในการเลือกผลิตภัณฑ์และโอกาสความเป็นไปได้ในการนำเสนอเทคโนโลยีและนวัตกรรมใหม่
ๆ เพื่อให้เกิดประโยชน์สูงสุดต่อลูกค้า รวมถึงทิศทางการดำเนินธุรกิจ
เพื่อมุ่งเน้นการพัฒนาผลิตภัณฑ์และให้บริการอย่างมืออาชีพ
จึงทำให้บริษัทสามารถปรับตัวได้ทันกับกระแสเทคโนโลยี
รวมทั้งการให้ความสำคัญกับการสร้างความสมดุลย์ในส่วนเทคโนโลยี
เพื่อลดการพึ่งพาเทคโนโลยีจากผู้ผลิตรายหนึ่งรายใด

โดยที่บริษัทได้ร่วมเป็นพันธมิตรกับบริษัทที่เป็นเจ้าของเทคโนโลยี (Technology Vendor)
รายต่าง ๆ อาทิ Sun Microsystems, Cisco Systems, Oracle, HDS และ IBM
โดยเน้นการนำเสนอเทคโนโลยีใหม่ล่าสุดของแต่ละบริษัท
ซึ่งถือเป็นจุดเด่นที่ทำให้บริษัทเคลื่อนที่ไปข้างหน้าได้เร็วกว่าคู่แข่ง
ตลอดจนการสร้างวัฒนธรรมองค์กรในการให้ความสำคัญต่อการปรับตัวเและเปิดรับเทคโนโลยีและนวัตกรรมใหม่
ๆ ตลอดเวลา ซึ่งบุคลากรบริษัทถือได้ว่าเป็นกลุ่มที่มีความพร้อมที่จะเรียนรู้และตอบรับเทคโนโลยีใหม่
และสามารถปรับตัวได้อย่างรวดเร็ว เนื่องจากมีอายุเฉลี่ยประมาณ 25-28 ปี นอกจากนี้
ยังได้นำระบบ Capability Maturity Model Integration (“CMMI”)
เข้ามาประยุกต์ใช้เพื่อเป็นแนวทางปรับปรุงระบบองค์กร โดย
บริษัทตั้งเป้าหมายที่จะผ่านการรับรองคุณสมบัติจากสถาบัน Software Engineering Institute
(SEI) ประเทศสหรัฐอเมริกาในระดับ Level 3 ภายในปี 2550
ซึ่งจะช่วยเสริมสร้างระบบและมาตรฐานวิธีการทำงานให้มีประสิทธิภาพมากยิ่งขึ้น รวมทั้งระบบ
Project Management Office (PMO)
เพื่อให้บริษัทสามารถวางแผนการทำงานให้กับลูกค้าได้อย่างมีประสิทธภาพ
ตลอดจนการจัดให้พนักงานมีการฝึกอบรมและเข้ารับการทดสอบและรับรองจากสถาบันต่าง ๆ เช่น
Sun Microsystems, Cisco Systems และเขตอุตสาหกรรมซอฟต์แวร์ (Software Park)
เพื่อเป็นการสร้างความเชื่อมั่นแก่ลูกค้า
และแสดงให้เห็นถึงความพร้อมและความสามารถในการให้บริการของบริษัท

3.  การคัดสรรและรักษาบุคลากรที่มีความสามารถ

ด้วยเหตุที่ธุรกิจกลุ่มบริการด้านเทคโนโลยีสารสนเทศที่จำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษา
และพัฒนางานเพื่อให้ประสบผลสำเร็จ
ทำให้เกิดปัญหาการแย่งชิงบุคลากรระหว่างกันจากบริษัทคู่แข่งขันหรือผู้ประกอบการในธุรกิจที่คล้ายคลึงกัน
โดยเฉพาะบริษัทซอฟต์แวร์จากต่างชาติที่ให้ผลตอบแทนสูงกว่า
ส่งผลให้เแต่ละบริษัทประสบปัญหาอัตราการเปลี่ยนงาน (TURN OVER) ที่เพิ่มขึ้น
รวมทั้งบริษัทซึ่งปีที่ผ่านมาได้ประสบกับภาวะดังกล่าวอยู่บ้าง
ซึ่งถือเป็นเรื่องปกติธรรมดาของภาวะอุตสาหกรรม อันเนื่องมาจากปัญหาการขาดแคลนด้านบุคลากร
อย่างไรก็ตาม เพื่อเป็นการแก้ไขปัญหาดังกล่าว บริษัทได้มีการตั้งจัดตั้งแผนกบริหารทรัพยากรบุคคล
(Human Resource Department) ขึ้นมาเป็นหน่วยงานหลัก
เพื่อมุ่งเน้นเสริมสร้างการพัฒนาบุคลากร และพัฒนากระบวนการทำงานต่าง ๆ ให้เป็นแบบแผน
(Systematic Approach) มากยิ่งขึ้น รวมทั้งได้มีการจัดตั้งคณะอนุกรรมการบริหารความเสี่ยง
โดยเชิญผู้เชี่ยวชาญบุคคลภายนอกเข้าร่วมเป็นคณะกรรมการอิสระ
เพื่อร่วมวางแผนและกำหนดทิศทางการบริหารความเสี่ยงด้านต่าง ๆ โดยเฉพาะด้านบุคลากร
ในการให้ความสำคัญกับการเสริมสร้างและพัฒนาบุคลากร

นอกจากนี้
บริษัทยังมีนโยบายที่เด่นชัดในการวางแนวทางเพื่อเสริมสร้างและพัฒนาบุคลากรในด้านต่าง ๆ
เพื่อให้บุคลากรเหล่านั้นทำงานกับบริษัทเป็นระยะเวลานาน
โดยได้มีการจัดสรรงบประมาณส่วนหนึ่งในแต่ละปีเพื่อพัฒนาทักษะและขีดความสามารถของบุคลากร
โดยจัดให้มีการฝึกอบรม (Training) อย่างต่อเนื่องและสม่ำเสมอ การวางแนวทางวิชาชีพ
(Career Path) และหน้าที่ความรับผิดชอบของบุคลากรในแต่ละระดับอย่างชัดเจน
โดยเฉพาะในระดับหัวหน้างานเพื่อให้กระบวนการทำงานต่าง ๆ เป็นไปอย่างมีประสิทธิภาพมากขึ้น
รวมทั้งการให้อัตราผลตอบแทนในระดับที่เหมาะสมตามความสามารถและผลงานของแต่ละบุคคล
(Performance-Based Incentive)
ตลอดจนมุ่งเน้นการส่งเสริมให้มีระบบสวัสดิการที่ดีและเสริมสร้างความสัมพันธ์ที่ดีระหว่างบุคลากรภายในบริษัท
และให้ทุนการศึกษาสำหรับพนักงานที่มีความสามารถและร่วมงานกับบริษัทมาเป็นระยะเวลานาน
เพื่อเป็นการสร้างขวัญกำลังใจและเกิดแรงจูงใจที่ดีในการทำงาน สำหรับการคัดสรรบุคลากรใหม่
บริษัทมีนโยบายที่มุ่งเน้นรับนักศึกษาที่จบใหม่ในแต่ละปี
และมีผลคะแนนการเรียนอยู่ในเกณฑ์ดีจากสถาบันการศึกษาชั้นนำต่าง ๆ ที่มีชื่อเสียง
โดยนำมาฝึกอบรมและเรียนรู้เพื่อปรับให้เข้ากับระบบมาตรฐานวิธีการทำงานและวัฒนธรรมขององค์กร
โดยเปิดโอกาสให้นักศึกษาต่างจังหวัดได้มีโอกาสร่วมงานกับบริษัทมากขึ้น
รวมถึงกลุ่มผู้มีประสบการณ์มีความรู้ความชำนาญเชี่ยวชาญงานเทคโนโลยีสารสนเทศอยู่แล้ว
เข้าร่วมงานในระดับที่ปรึกษาหรือหัวหน้างาน
ทั้งนี้เพื่อเป็นการรองรับการเติบโตของบริษัทที่จะมีมากขึ้นในอนาคต

4.  การเสริมสร้างและใช้ประโยชน์จากความสัมพันธ์กับผู้ผลิตและผู้แทนจำหน่ายเจ้าของเทคโนโลยี

บริษัทมีนโยบายการสั่งซื้อสินค้าส่วนใหญ่จากผู้ผลิตสินค้าจากต่างประเทศ 2 ราย คือ Sun
Microsystems และ Cisco Systems
ซึ่งมีความสัมพันธ์กับผู้ผลิตทั้งสองในฐานะตัวแทนการจำหน่ายและพันธมิตรทางธุรกิจ
โดยบริษัทมีความสัมพันธ์ที่ดีกับผู้ผลิตสินค้าทั้งสองมาตั้งแต่เริ่มก่อตั้งบริษัทและมีการต่อสัญญาทางการค้าอย่างต่อเนื่อง
ซึ่งการเสริมสร้างความสัมพันธ์ที่ดีกับกลุ่มผู้ผลิตและผู้แทนจำหน่ายในลักษณะของการเป็นพันธมิตรทางธุรกิจถือเป็นนโยบายหนึ่งที่สำคัญของบริษัท
ที่จะช่วยเอื้อประโยชน์ต่อการประกอบธุรกิจ
และส่งผลให้บริษัทสามารถบรรลุวัตถุประสงค์การดำเนินธุรกิจที่วางเอาไว้
โดยปัจจุบันความสัมพันธ์ระหว่างบริษัทกับผู้ผลิตหรือผู้จำหน่ายสินค้าต่าง ๆ ถือว่าอยู่ในระดับที่ดีมาก
ที่ผ่านมามีการทำงานร่วมมือกันอย่างใกล้ชิด และจัดกิจกรรมร่วมกันมาโดยตลอด
โดยเฉพาะกิจกรรมด้านการตลาด
ซึ่งจะส่งผลดีในการช่วยเสริมสร้างความเชื่อมั่นให้แก่ลูกค้าในด้านของความรู้ความสามารถของตัวบุคลากร
ในการให้บริการออกแบบ จัดหา
และติดตั้งระบบคอมพิวเตอร์และเครือข่ายสารสนเทศได้อย่างมีประสิทธิภาพ
รวมทั้งยังได้รับประโยชน์จากปัจจัยต่าง ๆ ที่ช่วยเกื้อหนุนต่อการประกอบธุรกิจของบริษัท อาทิ
ความช่วยเหลือทางเทคนิคในด้านต่าง ๆ
การสนับสนุนในการจัดอบรมและให้ความรู้เกี่ยวกับเทคโนโลยีผลิตภัณฑ์ใหม่ ๆ
ที่จะนำเสนอออกสู่ท้องตลาด
การได้รับส่วนลดพิเศษในการสั่งซื้อซึ่งจะช่วยให้บริษัทสามารถกำหนดต้นทุนสินค้าเพื่อแข่งขันกับคู่แข่งรายอื่น
ๆ ได้ รวมถึงการส่งมอบของที่ทันตามกำหนดเวลา และการแนะนำกลุ่มลูกค้าต่าง ๆ ที่มีศักยภาพ
และโอกาสทางการตลาด โดยล่าสุดบริษัทได้พัฒนาก้าวสู่การเป็นตัวแทนจำหน่ายระดับ Gold
Certified partner ของ Cisco ในปีที่ผ่านมา ซึ่งถือเป็นรายที่ 4 ของประเทศ และรายที่ 2
ของตัวแทนจำหน่ายที่เป็นบริษัทไทย ซึ่งจะช่วยให้บริษัทมีโอกาสในการขยายตลาดมากขึ้น
เพื่อก้าวสู่ความเป็นผู้นำในตลาดผู้ให้บริการ
โดยอนาคตบริษัทมีนโยบายที่จะจับมือเป็นพันธมิตรทางธุรกิจกับผู้ผลิต (Vendor) ต่าง ๆ มากขึ้น
ซึ่งเป็นองค์กรที่มีแนวโน้มศักยภาพการดำเนินธุรกิจสูง
ทั้งนี้ก็เพื่อเป็นการลดความเสียงที่อาจเกิดขึ้นจากการพึ่งพาผู้จัดจำหน่ายหรือผู้ผลิตสินค้ารายหนึ่งรายใด
ซึ่งเป็นผลมาจากแนวโน้มของสภาวะตลาดที่เปลี่ยนแปลงไป

5) การขยายฐานลูกค้าแบบเจาะกลุ่มเป้าหมายและรักษาไว้ซึ่งฐานลูกค้าเดิม

นอกเหนือจากการพยายามรักษาฐานรายได้ในแต่ละตลาดซึ่งเป็นกลุ่มลูกค้าเดิมให้เติบโตตามเป้าหมายที่วางไว้
เห็นได้จากในปี 2549
ซึ่งบริษัทมีสัดส่วนรายได้หลักจากการขายสินค้าและบริการซึ่งเป็นฐานลูกค้าเดิมประมาณ 90%
อันเนื่องมาจากนโยบายการให้ความสำคัญในการเสริมสร้างความสัมพันธ์อันดีกับลูกค้าในลักษณะการเป็นพันธมิตรทางธุรกิจ
เพื่อเป็นการสร้างความสัมพันธ์ที่ยังยืนและต่อเนื่อง
ทำให้ได้รับความไว้วางใจในการใช้บริการจากลูกค้าเรื่อยมาด้วยมูลค่างานที่เพิ่มขึ้น
ซึ่งถือเป็นสิ่งที่สะท้อนให้เห็นถึงความสำเร็จของบริษัทในการวางแนวทางเพื่อเสริมสร้างความสัมพันธ์ที่ดีกับลูกค้าในการดูแลให้การบริการเป็นอย่างดี
บริษัทยังมีนโยบายในการขยายขอบเขตการให้บริการไปยังลูกค้ากลุ่มใหม่ ๆ
เพิ่มขึ้นอย่างต่อเนื่องในลักษณะแบบเจาะกลุ่มเป้าหมาย ทั้งภาครัฐ และเอกชน
โดยมุ่งเน้นกลุ่มลูกค้าที่เป็นวิสาหกิจขนาดใหญ่เป็นหลัก
ที่เป็นผู้นำในกลุ่มอุตสาหกรรมที่มีความต้องการงานบริการด้านเทคโนโลยีสารสนเทศและมีศักยภาพในการเติบโตสูง
ซึ่งในปีที่ผ่านมาบริษัทได้มุ่งเน้นกลุ่มลูกค้าในภาคเอกชนเป็นหลัก ซึ่งมีสัดส่วนประมาณ 70%
เนื่องจากกลุ่มลูกค้าภาครัฐได้รับผลกระทบจากปัจจัยด้านการเมือง
ทำให้มีการชะลอตัดสินใจการลงทุนทางด้านเทคโนโลยีสารสนเทศ

โดยเฉพาะกลุ่มสถาบันการเงิน เพื่อตอบสนองทิศทางการขยายตลาดในภาพรวมของบริษัท
ซึ่งมีแนวโน้มจะลงทุนทางด้านเทคโนโลยีสารสนเทศมากขึ้นในระยะ 3-5 ปีข้างหน้า
เนื่องจากมีความจำเป็นต้องปรับปรุงระบบบริหารจัดการข้อมูล (Data Management)
เพื่อรองรับการปฏิบัติตามกฎเกณฑ์มาตรฐาน Basel II
ของธนาคารแห่งประเทศไทยที่จะเริ่มบังคับใช้ในปีพ.ศ. 2551 รวมทั้งในกลุ่มสื่อสารโทรคมนาคม
การศึกษา และพลังงาน ซึ่งมีแนวโน้มการเติบโตที่ดีเช่นกัน
เห็นได้จากการที่บริษัทได้มีการปรับโครงสร้างองค์กรและการขยายทีมงาน
เพื่อครอบคลุมลูกค้ากลุ่มดังกล่าวมากขึ้น โดยเฉพาะทีมงานขาย
รวมทั้งบุคลากรที่มีความรู้ความเชี่ยวชาญเฉพาะด้าน (Business Analysis/Domain Expert)
ในแต่ละกลุ่มธุรกิจลูกค้า โดยจะมุ่งเน้นการพัฒนาผลิตภัณฑ์และการบริการ (Product &
Solution) ในส่วนที่มีความรู้ความเชี่ยวชาญ เพื่อเจาะกลุ่มเป้าหมายที่เป็นตลาดเฉพาะ (Niche
Market) มากขึ้น อาทิ ระบบคลังข้อมูล (Data Warehouse)
และระบบบริหารจัดการงานเทคโนโลยีสารสนเทศ (Business Service Management)
ระบบบริหารจัดการความปลอดภัยของข้อมูล (Security and Identity Management)
ระบบบริหารจัดการความเสี่ยงจากข้อกำหนดด้านกฎหมาย (Regulatory Compliance and
Risk Management) เป็นต้น

ลักษณะลูกค้า และกลุ่มลูกค้าเป้าหมาย 

กลุ่มลูกค้าเป้าหมายหลักของบริษัท ได้แก่
วิสาหกิจขนาดใหญ่ที่ต้องการบริการทางด้านระบบงานคอมพิวเตอร์ และเครือข่ายสารสนเทศสูง
โดยสามารถแบ่งได้เป็น 6 กลุ่มหลัก คือ กลุ่มสื่อสารโทรคมนาคม กลุ่มสถาบันการเงิน
กลุ่มภาครัฐและการศึกษา กลุ่มอุตสาหกรรมการผลิต กลุ่มรัฐวิสากิจและสาธารณูปโภค
และกลุ่มบริการทางการแพทย์ โดยมูลค่าการจำหน่ายสินค้าและบริการแก่ลูกค้าแต่ละกลุ่มในช่วง 3
ปีที่ผ่านมา และสิ้นสุดวันที่ 31 ธันวาคม 2549 เป็นดังนี้

  ---------------------------- ---------- -------- ---------- -------- ---------- --------
                               ปี 2547              ปี 2548              ปี 2549     

                               ล้านบาท     ร้อยละ    ล้านบาท     ร้อยละ    ล้านบาท     ร้อยละ

  สื่อสารโทรคมนาคม               818.96     57.91    603.92     47.51    777.89     42.77

  ภาครัฐและการศึกษา              276.73     19.57    257.86     20.28    529.47     29.11

  สถาบันการเงิน                  127.86     9.04     206.10     16.21    270.58     14.88

  กลุ่มอุตสาหกรรมการผลิต           190.65     13.48    203.38     16.00    211.84     11.65

  กลุ่มรัฐวิสาหกิจและสาธารณูปโภค                                             16.86      0.93

  กลุ่มบริการทางการแพทย์                                                   12.00      0.66

                               1,414.20   100.00   1,271.26   100.00   1,818.64   100.00
  ---------------------------- ---------- -------- ---------- -------- ---------- --------

ในปี 2549
บริษัทยังคงมีสัดส่วนรายได้หลักจากการให้บริการและขายสินค้าให้กับลูกค้าในกลุ่มสื่อสารโทรคมนาคมสูงสุด
คิดเป็นสัดส่วนร้อยละ 42.77 รองลงมาคือกลุ่มภาครัฐและการศึกษาร้อยละ 29.11
กลุ่มสถาบันการเงินร้อยละ 14.88 กลุ่มอุตสาหกรรมการผลิตร้อยละ 11.65
กลุ่มรัฐวิสาหกิจและสาธารณูปโภค และกลุ่มบริการทางการแพทย์ คิดเป็นสัดส่วนร้อยละ 0.93 และ
0.66 ตามลำดับ

ในช่วงปีที่ผ่านมากลุ่มธุรกิจสื่อสารโทรคมนาคมยังคงเป็นกลุ่มที่มีการลงทุนด้านเทคโนโลยีสารสนเทศสูงอย่างต่อเนื่อง
เพื่อเพิ่มศักยภาพการแข่งขัน เนื่องจากเทคโนโลยีมีการเปลี่ยนแปลงอย่างรวดเร็ว
แต่ถือเป็นสัดส่วนที่ชะลอลงเล็กน้อยเมื่อเทียบกับลูกค้าในกลุ่มธุรกิจอื่น
เนื่องจากบริษัทมีการขยายฐานลูกค้าไปในกลุ่มธุรกิจอื่นเพิ่มมากขึ้น
จึงทำให้มีสัดส่วนรายได้ในกลุ่มธุรกิจอื่นเพิ่มขึ้น

โดยบริษัทได้มีนโยบายขยายขอบเขตการให้บริการไปยังกลุ่มลูกค้าภาครัฐและการศึกษามากขึ้น
แต่เนื่องจากมีปัจจัยเรื่องการเปลี่ยนแปลงของรัฐบาล
จึงส่งผลให้ภาครัฐชะลอการตัดสินใจลงทุนในโครงการต่างๆ
แต่ทว่าบริษัทยังคงสามารถรักษาสัดส่วนรายได้จากลูกค้ากลุ่มดังกล่าวไว้ได้
ซึ่งเป็นผลจากการประมูลโครงการขนาดใหญ่ต่อเนื่องจากปีที่ผ่านมา โดยในปี 2549
บริษัทมีรายได้จากการรับงานภาครัฐและการศึกษา คิดเป็นสัดส่วนร้อยละ 29.11
ซึ่งกลุ่มลูกค้าของบริษัทในภาครัฐและการศึกษา อาทิเช่น กองบัญชาการทหารสูงสุด, บริษัท
การบินไทย จำกัด (มหาชน), สำนักงานหลักประกันสุขภาพ, มหาวิทยาลัยมหาสารคาม เป็นต้น

สำหรับกลุ่มสถาบันการเงิน บริษัทได้มุ่งเน้นการขยายตลาดไปสู่ลูกค้ากลุ่มดังกล่าวมากขึ้น
เนื่องจากเป็นตลาดที่มีศักยภาพและแนวโน้มการเติบโตที่ดีในการใช้จ่ายงบประมาณการลงทุนทางด้านเทคโนโลยีสารสนเทศ
เพื่อการปรับปรุงโครงสร้างองค์กร
และนำเทคโนโลยีสารสนเทศมาประยุกต์ใช้กับงานด้านการเงินการธนาคาร
และการยกระดับความสามารถด้านการแข่งขันโดยการสนับสนุนให้ลูกค้าทำธุรกรรมทางการเงินผ่านเครือข่ายสารสนเทศ
นอกจากนี้ ยังมีความจำเป็นต้องปรับปรุงระบบข้อมูล (Data Management) ขององค์กร
เพื่อรองรับการปฏิบัติตามกฎเกณฑ์มาตรฐาน Basel II
ของธนาคารแห่งประเทศไทยที่จะเริ่มบังคับใช้ในปีพ.ศ. 2551
ส่งผลให้มีการลงทุนค่อนข้างสูงในส่วนของระบบคอมพิวเตอร์เครือข่ายสารสนเทศและงานบริการที่เกี่ยวข้อง
ทำให้บริษัทมีรายได้จากลูกค้ากลุ่มนี้มากขึ้น โดยในปี 2550
บริษัทยังคงมุ่งเน้นที่จะขยายการรับงานในกลุ่มนี้เพิ่มมากขึ้น
และมั่นใจว่าจะสามารถให้บริการแก่ลูกค้ากลุ่มนี้ได้อย่างดีเยี่ยม
เนื่องจากเทคโนโลยีและนวัตกรรมที่ใช้ในลูกค้ากลุ่มนี้เป็นสิ่งที่มีใช้อยู่แล้วในกลุ่มธุรกิจสื่อสารโทรคมนาคม
ซึ่งบริษัทมีความคุ้นเคยและเชี่ยวชาญ
บริษัทจึงมีการขยายความสามารถในการให้บริการและยังคงได้รับความไว้วางใจจากลูกค้ากลุ่มสถาบันการเงิน
โดยในปี 2549
บริษัทมีสัดส่วนรายได้จากการรับงานจากกลุ่มลูกค้าประเภทสถาบันการเงินคิดเป็นร้อยละ 14.88
ซึ่งใกล้เคียงกับปีที่ผ่านมา ซึ่งลูกค้าในกลุ่มนี้ของบริษัท อาทิเช่น ธนาคารทหารไทย,
ตลาดหลักทรัพย์แห่งประเทศไทย, ธนาคารออมสิน, ธนาคารไทยพาณิชย์, ธนาคารกรุงศรีอยุธยา,
บริษัท แคปปิตอลโอเค จำกัด , บริษัท อเมริกัน อินเตอร์เนชั่นแนล แอชชัวรันส์ จำกัด เป็นต้น

ส่วนกลุ่มอุตสาหกรรมการผลิต บริษัทมีนโยบายในการขยายขอบเขตการให้บริการลูกค้า
โดยมุ่งเน้นการขยายฐานลูกค้าแบ่งตามประเภทธุรกิจ อาทิเช่น กลุ่มอุตสาหกรรมการผลิตขนาดใหญ่,
กลุ่มพลังงาน และกลุ่มธุรกิจค้าปลีก เป็นต้น
ซึ่งยังคงมีการลงทุนทางด้านเทคโนโลยีสารสนเทศอย่างต่อเนื่อง
แต่ทว่ามีการแข่งขันสูงทางด้านราคา และความต้องการทางด้านเทคโนโลยีสารสนเทศที่ใหม่อยู่เสมอ
อย่างไรก็ตาม ในปี 2549
บริษัทยังคงสามารถรักษาสัดส่วนรายได้จากลูกค้ากลุ่มดังกล่าวไว้ได้ในระดับคงที่ในสัดส่วนร้อยละ
11.65 และอนาคตยังคงมุ่งเน้นที่จะขยายการรับงานในกลุ่มธุรกิจนี้เพิ่มมากขึ้น
โดยเฉพาะในกลุ่มพลังงานซึ่งมีอัตราการลงทุนทางด้านเทคโนโลยีสารสนเทศที่สูงอย่างต่อเนื่อง
และมั่นใจว่าจะสามารถให้บริการลูกค้าในกลุ่มนี้ได้อย่างดีเยี่ยม โดยเฉพาะการจัดหานวัตกรรมใหม่ๆ
ที่เหมาะสมกับความต้องการของลูกค้า ซึ่งลูกค้าหลักของบริษัทในกลุ่มนี้ อาทิเช่น บริษัท เนสท์เล่
(ประเทศไทย) จำกัด, บริษัท เจริญโภคภัณฑ์อาหาร จำกัด (มหาชน), บริษัท เชฟรอน
(ประเทศไทย) สำรวจและผลิต จำกัด, บริษัทปูนซิเมนต์ไทย จำกัด (มหาชน), บริษัท ซิเลซติก้า
(ประเทศไทย) จำกัด, บริษัท เมเจอร์ ซินิเพล็กซ์ กรุ๊ป จำกัด (มหาชน), และ บริษัท
มินีแบ(ประเทศไทย) จำกัด

และนอกเหนือจากกลุ่มลูกค้าหลักดังกล่าวข้างต้นแล้ว ในปี 2549
บริษัทได้เริ่มขยายขอบเขตการบริการลูกค้าไปยังธุรกิจอื่นเพิ่มมากขึ้น ได้แก่
กลุ่มรัฐวิสากิจและสาธารณูปโภค และกลุ่มบริการทางการแพทย์
โดยมีสัดส่วนรายได้จากกลุ่มดังกล่าวคิดเป็นร้อยละ 0.93 และ 0.66 ตามลำดับ
ซึ่งลูกค้าหลักของบริษัทในกลุ่มดังกล่าว อาทิเช่น การไฟฟ้าส่วนภูมิภาค และ โรงพยาบาลรามคำแหง
เป็นต้น

ช่องทางการจัดจำหน่าย

บริษัทมีการรับงานโดยผ่านการติดต่อและเจรจากับลูกค้าโดยตรงเป็นส่วนใหญ่
ซึ่งเป็นกลุ่มลูกค้าที่เป็นวิสาหกิจขนาดใหญ่ โดยในปี 2549 มีสัดส่วนคิดเป็นร้อยละ 80
ของยอดการขายและให้บริการรวม ซึ่งส่วนใหญ่จะเป็นกลุ่มลูกค้าจากภาคเอกชน คิดเป็นสัดส่วนร้อย
70 ขณะที่ลูกค้าจากภาครัฐงานที่ได้รับส่วนใหญ่จะมาจากการประมูลงานเกือบทั้งหมด
คิดเป็นสัดส่วนประมาณร้อยละ 30 ซึ่งผลจากกลยุทธ์ในการสร้างความสัมพันธ์ที่ดีกับลูกค้า
และความหลากหลายในด้านของผลิตภัณฑ์และการบริการที่นำเสนอ
รวมถึงคุณภาพของการให้บริการที่ดี
จึงทำให้รายได้ของบริษัทส่วนใหญ่ยังคงมาจากฐานลูกค้าเดิมคิดเป็นสัดส่วนถึงร้อยละ 80
อันเนื่องมาจากความไว้วางใจและยอมรับในผลงานเป็นอย่างดีจากลูกค้า
โดยบริษัทได้มีการจัดตั้งและแบ่งทีมงานขายออกเป็น 6 กลุ่ม ตามลักษณะของกลุ่มลูกค้าเป้าหมาย คือ
กลุ่มสื่อสารโทรคมนาคม กลุ่มภาครัฐและการศึกษา กลุ่มรัฐวิสาหกิจและสาธารณูปโภค
กลุ่มสถาบันการเงิน กลุ่มอุตสาหกรรมการผลิต และกลุ่มบริการทางการแพทย์
โดยทำหน้าที่ดูแลและนำเสนอบริการต่าง ๆ ให้แก่ลูกค้า
รวมทั้งเพิ่มขีดความสามารถในการให้บริการ เพื่อตอบสนองความต้องการแก่ลูกค้า
โดยในปีที่ผ่านมาบริษัทยังคงมีนโยบายขยายฐานลูกค้าไปยังกลุ่มต่าง ๆ เพิ่มมากขึ้น
นอกเหนือจากกลุ่มสื่อสารโทรคมนาคมซึ่งเป็นกลุ่มลูกค้าหลักในปัจจุบัน
เพื่อเป็นการเพิ่มสัดส่วนรายได้และส่วนแบ่งด้านการตลาด
โดยบริษัทมีกลยุทธ์ด้านการตลาดที่เน้นการปรับตัวอย่างรวดเร็วให้เหมาะกับสภาวะการณ์ด้านเศรษฐกิจและสิ่งแวดล้อม
ซึ่งในปี 2549 บริษัทได้หันมามุ่งเน้นที่กลุ่มสถาบันทางการเงินเพิ่มมากขึ้น
ซึ่งมีแนวโน้มการลงทุนทางด้านเทคโนโลยีสารสนเทศสูง
นอกจากนี้ในส่วนงานด้านต่างประเทศบริษัทยังมีแผนที่จะขยายฐานลูกค้าในกลุ่มดังกล่าวมากขึ้น
โดยอยู่ในระหว่างการศึกษาความเป็นไปได้และโอกาสทางการตลาดต่างๆ

ภาวะอุตสาหกรรม และการแข่งขัน

ภาวะและแนวโน้มตลาดโดยรวม 

6.  อุตสาหกรรมเทคโนโลยีสารสนเทศในปี 2549 ยังคงมีอัตราการเติบโตสูงขึ้นต่อเนื่องจากปีก่อน
    แม้จะต้องเผชิญกับภาวะเศรษฐกิจที่ไม่ค่อยสดใสนัก
    โดยธนาคารแห่งประเทศไทยได้ประเมินภาวะเศรษฐกิจไทยในปี 2549
    ที่ผ่านมาขยายตัวในอัตราร้อยละ 5.1[1] ซึ่งเป็นผลจากความไม่แน่นอนทางการเมือง
    ราคาน้ำมันที่ปรับตัวสูงขึ้น อัตราดอกเบี้ยและเงินเฟ้อที่อยู่ในเกณฑ์สูง
    การชะลอตัวของการลงทุนของภาครัฐฯในโครงการขนาดใหญ่ และปัญหาความไม่สงบใน 3
    จังหวัดชายแดนภาคใต้ ขณะที่อุตสาหกรรมเทคโนโลยีสารสนเทศมีการเติบโตที่ร้อยละ 12.6
    หรือคิดเป็นมูลค่าประมาณ 141,426 ล้านบาท
    จากผลการสำรวจโดยสมาคมอุตสาหกรรมคอมพิวเตอร์ไทย[2]
    ซึ่งถือเป็นการเติบโตในอัตราที่สูงกว่าทิศทางการขยายตัวของภาวะเศรษฐกิจของประเทศ
    สอดคล้องกับผลการวิจัยโดยสำนักงานส่งเสริมอุตสาหกรรมซอฟต์แวร์แห่งชาติ
    (องค์กรมหาชน)[3] หรือซิป้าที่ประเมินตลาดไอซีทีของไทยปีที่ผ่านมาว่ามีมูลค่าประมาณ
    421,403 ล้านบาท แบ่งเป็นตลาดการสื่อสาร 309,858 ล้านบาท ซอฟต์แวร์ 41,435
    ล้านบาท และฮาร์ดแวร์ 63,381 ล้านบาท
    ในจำนวนนี้แบ่งเป็นซอฟต์แวร์ที่ใช้ในองค์กรขนาดใหญ่ร้อยละ 48 ในธุรกิจ SOHO (Small
    office Home office) ร้อยละ 34 และใช้ในหน่วยงานภาครัฐร้อยละ 18
    ซึงส่วนหนึ่งเป็นผลจากนโยบายการส่งเสริมและสนับสนุนจากภาครัฐที่มีอยู่อย่างต่อเนื่อง

7.  บริษัท ศูนย์วิจัยธนาคารกสิกรไทย จำกัด
    ได้รายงานทิศทางภาวะอุตสาหกรรมเทคโนโลยีสารสนเทศไทยในช่วงปีที่ผ่านมา
    แม้ว่าประเทศไทยจะมีการเติบโตของการใช้เทคโนโลยีสารสนเทศและการสื่อสาร (ไอซีที)
    ในประเทศค่อนข้างมาก แต่หากเทียบอัตราการใช้เทคโนโลยีกับประเทศอื่น ๆ
    ในระดับภูมิภาคเดียวกัน
    ไทยยังมีอัตราการใช้เทคโนโลยีของประชากรในประเทศน้อยกว่ามาเลเซียและสิงคโปร์
    และหากเทียบกับประเทศในแถบเอเชียประเทศไทยยังเป็นรองเกาหลีใต้ ญี่ปุ่น ฮ่องกง
    และไต้หวัน ค่อนข้างมาก
    เห็นได้จากผลการจัดอันดับความสามารถในการแข่งขันระหว่างประเทศของ International
    Institute for Management Development (ไอเอ็มดี) จาก 61 ประเทศทั่วโลก
    ปรากฎว่าในปี 2549 ความสามารถในการแข่งขันของไทยโดยภาพรวมอยู่ในอันดับที่ 32 ลดลง
    5 อันดับจากอันดับที่ 27 ในปี 2548
    ซึ่งส่วนหนึ่งเป็นผลมาจากปัจจัยพื้นฐานด้านอุตสาหกรรมที่ไทยยังเป็นประเทศที่มีพื้นฐานการใช้เทคโนโลยีไม่สูงมากนัก
    อีกทั้งยังมีการพึ่งพิงหรือซื้อเทคโนโลยีจากต่างประเทศค่อนข้างมากทั้งในด้านฮาร์ดแวร์และซอฟต์แวร์
    ทำให้มีอุตสาหกรรมต่อเนื่องไม่มากนัก
    ประกอบกับการมีแรงงานเชี่ยวชาญด้านไอทีจำนวนไม่มาก
    ซึ่งแรงงานส่วนใหญ่ยังมีทักษะด้านภาษาความรู้ความต้องการตลาดในต่างประเทศค่อนข้างน้อย
    รวมทั้งบทบาทของภาครัฐที่แม้จะให้ความสนใจผลักดันอุตสาหกรรมได้รับการพัฒนาขึ้นมาก
    แต่ยังไม่สามารถดึงดูดเม็ดเงินลงทุนจากต่างประเทศได้มากนัก

8.  ในส่วนของอุตสาหกรรมซอฟต์แวร์
    แม้ที่ผ่านมาแนวทางการพัฒนาจะยังไม่ค่อยมีความคืบหน้าและชัดเจนเท่าที่ควร
    โดยเฉพาะเมื่อเทียบกับประเทศเพื่อนบ้านอย่างมาเลเซีย และเวียดนาม
    ทำให้ไม่สามารถแข่งขันกับต่างชาติได้ อีกทั้งภาคธุรกิจต่าง ๆ
    ยังไม่ให้ความสำคัญกับการลงทุนด้านซอฟต์แวร์เท่าที่ควร เนื่องจากบริษัท Software House
    ของไทยส่วนใหญ่ยังไม่มีความสามารถมากพอและเงินทุนน้อย
    อีกทั้งขาดการเสริมสร้างองค์ความรู้ (Knowledge) จากภาครัฐ
    และการสนับสนุนด้านการตลาด ส่งผลให้บริษัท Software House
    แม้จะมีทิศทางการเติบโตที่ดี แต่ก็มีความรู้เฉพาะในด้านเทคโนโลยี ไม่มี Business
    Know-How และความสามารถในการขยายธุรกิจ แต่อย่างไรก็ดี
    ด้วยผลของแรงสนับสนุนและผลักดันจากภาครัฐที่มีอย่างต่อเนื่อง
    บวกกับกำลังซื้อจากภาคธุรกิจต่าง ๆ โดยเฉพาะโครงการลงทุนของภาครัฐ ธุรกิจสื่อสาร
    และสถาบันการเงิน
    จึงทำให้ธุรกิจซอฟต์แวร์ยังมีทิศทางเติบโตที่สูงขึ้นอย่างต่อเนื่องภายในประเทศ โดยบริษัท
    ไอดีซี รีเสิร์ช[4] (ประเทศไทย) จำกัด ได้ประเมินตลาดรวมด้านซอฟต์แวร์ไทยในปี 2549
    ว่ามีมูลค่าสูงถึง 326.51 ล้านดอลลาร์สหรัฐ (ประมาณ 11,757.62 ล้านบาท)
    ซึ่งสูงขึ้นกว่าปีก่อนถึงร้อยละ 10 และเพิ่มขึ้นจากปี 2547 ประมาณร้อยละ 28
    โดยมูลค่าของตลาดแต่ละส่วนแบ่งเป็นตลาดซอฟต์แวร์แอพพลิเคชั่นร้อยละ 40
    การพัฒนาระบบงานร้อยละ 21 และซอฟต์แวร์โครงสร้างพื้นฐานระบบร้อยละ 39
    และคาดว่าในปี 2549-2553 จะมีอัตราการเติบโตเฉลี่ยที่ร้อยละ 12 และมูลค่าตลาดที่
    508.57 ล้านดอลลาร์สหรัฐ (ประมาณ 18,313.60 ล้านบาท) ในปี 2553
    ขณะที่ตลาดบริการด้านไอทีปี 2549 มีมูลค่า 26,040 ล้านบาท เติบโตเพิ่มขึ้นร้อยละ 15
    ประกอบด้วย บริการที่เกี่ยวข้องกับผลิตภัณฑ์ด้านเทคโนโลยีร้อยละ 39
    ตลาดบริการด้านบริการติดตั้งควบรวมระบบครบวงจร
    และที่ปรึกษาด้านเทคโนโลยีสารสนเทศร้อยละ 38 และตลาดไอทีเอาท์ซอร์สซิ่งร้อยละ 23
    โดยเฉพาะบริการเอาท์ซอร์สซิ่ง ซึ่งเติบโตขึ้นอย่างมาก
    เนื่องจากองค์กรขนาดใหญ่เริ่มให้ความสำคัญกับการจ้างบริการไอทีจากบริษัทภายนอกมากขึ้น
    แต่เน้นการพัฒนาเฉพาะส่วนงาน (Task) โดยมีมูลค่าสูงถึง 6,000 ล้านบาท

9.  สำหรับแนวโน้มปี 2550 สมาคมอุตสาหกรรมคอมพิวเตอร์ไทย[5] ได้ประเมินว่า
    อุตสาหกรรมเทคโนโลยีสารสนเทศไทยจะยังเติบโตต่อเนื่อง
    โดยคาดว่าจะมีอัตราเติบโตเพิ่มขึ้นร้อยละ 15 เมื่อเทียบกับปี 2549 หรือคิดเป็นมูลค่าประมาณ
    162,717 ล้านบาท
    โดยปัจจัยสำคัญมาจากการขยายตัวของเศรษฐกิจที่คาดว่าจะอยู่ที่ประมาณร้อยละ 4-5
    การผ่อนคลายของสภาวะทางการเมือง การเบิกจ่ายงบประมาณของภาครัฐ
    ความมีเสถียรภาพของราคาน้ำมัน อัตราเงินเฟ้อและดอกเบี้ยที่มีแนวโน้มปรับลดลง
    ซึ่งส่งผลดีต่อทั้งภาคธุรกิจและผู้บริโภค โดยกลุ่มธุรกิจขนาดกลางและขนาดย่อมหรือ SME
    สถาบันการศึกษา ส่วนราชการและผู้ใช้งานทั่วไปคาดว่าจะมีกำลังซื้อเพิ่มขึ้น
    สอดคล้องกับผลวิจัยของบริษัท ไอดีซี รีเสิร์ช (ประเทศไทย) จำกัด[6]
    ที่คาดการณ์ว่ามูลค่าตลาดรวมการใช้จ่ายไอทีปี 2550 จะอยู่ที่ 4,038.19 ล้านดอลลาร์สหรัฐ
    (ประมาณ 145,415.22 ล้านบาท) หรือเติบโตเพิ่มขึ้นร้อยละ 17
    โดยฮาร์ดแวร์ยังคงมีขนาดตลาดใหญ่สุดคิดเป็นสัดส่วนร้อยละ 71 หรือเติบโตขึ้นร้อยละ 15.4
    ขณะที่ธุรกิจซอฟต์แวร์เติบโตขึ้นร้อยละ 11 ซึ่งแนวโน้มตลาดซอฟต์แวร์ที่เห็นเด่นชัดในปี 2550
    ได้แก่ กลุ่มการเงินและการธนาคาร ที่จะมีการลงทุนเพื่อทำตามกฎระเบียบ Basel II
    และซาร์บานส์ อ็อกซ์เลย์ (SOX) ส่วนธุรกิจบริการไอทีครองตลาดในสัดส่วนร้อยละ 19-20
    และมูลค่าตลาด 801.88 ล้านดอลลาร์สหรัฐ (ประมาณ 28,875.69 ล้านบาท)
    ซึ่งเป็นส่วนที่เติบโตขึ้นสูงสุดร้อยละ 24
    เนื่องจากตลาดผู้ค้าจะให้ความสนใจเรื่องของระบบรักษาความปลอดภัยมากขึ้น เช่น
    ภาคการเงินการธนาคาร

10. 

การใช้จ่ายด้านไอทีประเทศไทยปี 2549

  ----------------------- ----------------------- -----------------------
  ประเภทของผลิตภัณฑ์         มูลค่า (ล้านบาท)           อัตราร้อยละ (%)

  ฮาร์ดแวร์                 86,489                  70

  ซอฟต์แวร์                 11,578                  9

  การบริการด้านไอที          26,040                  21

  มูลค่ารวมการลงทุน          124,287                 100
  และใช้จ่ายด้านไอที                                  
  ----------------------- ----------------------- -----------------------

ที่มา : IDC Thailand, 2550

11. 

[]

ที่มา : IDC Thailand, 2550

แนวโน้มการใช้จ่ายด้านไอทีประเทศไทยปี 2550 (คาดการณ์)

  ----------------------- ----------------------- -----------------------
  ประเภทผลิตภัณฑ์            มูลค่า (ล้านบาท)           อัตราร้อยละ (%)

  ฮาร์ดแวร์                 103,245                 71

  ซอฟต์แวร์                 14,541                  10

  การบริการด้านไอที          32,321                  24

  มูลค่ารวมการลงทุน          145,415                 100
  และใช้จ่ายด้านไอที                                  
  ----------------------- ----------------------- -----------------------

ที่มา : IDC Thailand, 2550

[]

ที่มา : IDC Thailand, 2550

สภาวะการแข่งขัน (คู่แข่ง)

การดำเนินธุรกิจด้านเทคโนโลยีสารสนเทศในปี 2549 ยังคงมีภาวะการแข่งขันที่สูง
จากผู้ประกอบการรายใหม่และเก่าทั้งในและต่างประเทศ
โดยเฉพาะบริษัทผู้ผลิตสินค้าฮาร์ดแวร์และซอฟต์แวร์จากต่างประเทศที่เข้ามาแข่งขันดำเนินธุรกิจแบบครบวงจรมากขึ้น
ควบคู่ไปกับการจัดจำหน่ายสินค้าของตน รวมทั้งการตั้งฐานการผลิตในไทย เช่น อินเดีย
เพื่อเปิดตลาดใหม่ ส่งผลให้ราคาผลิตภัณฑ์ทั้งด้านฮาร์ดแวร์และซอฟต์แวร์ปรับตัวลดลง
รวมถึงอัตรากำไรขั้นต้นจากการจำหน่ายสินค้าที่เริ่มลดลง ทำให้ผู้ประกอบการต่าง ๆ
จำเป็นต้องเร่งปรับตัวโดยขยายขอบเขตการดำเนินธุรกิจให้ครอบคลุมถึงการให้บริการด้านเทคโนโลยีสารสนเทศมากขึ้น
นอกเหนือจากการดำเนินธุรกิจเฉพาะการซื้อมาขายไป รวมทั้งการขยายการลงทุนในธุรกิจใหม่ ๆ
โดยเฉพาะการเข้าซื้อกิจการของผู้พัฒนาด้านซอฟต์แวร์ เพื่อสร้างสรรค์ผลิตภัณฑ์ใหม่ ๆ นอกจากนี้
ยังมีแนวโน้มการซื้อกิจการและควบรวมธุรกิจระหว่างกันมากขึ้นทั้งในด้านของฮาร์ดแวร์และซอฟต์แวร์
ตลอดจนการจับมือกับพันธมิตรใหม่ ๆ ทั้งในรูปแบบการสลับคู่และพาร์ตเนอร์ (Cross Function)
เพื่อร่วมนำเสนอสินค้าและบริการในรูปแบบโซลูชั่น
รวมถึงการรวมกลุ่มกันระหว่างบริษัทผู้พัฒนาด้านซอฟต์แวร์ต่าง ๆ
เพื่อเสริมสร้างความแข็งแกร่งและพัฒนาคุณภาพมาตรฐานในการทำงาน

ในส่วนของอุตสาหกรรมซอฟต์แวร์แม้ที่ผ่านมาจะมีอัตราเติบโตที่สูงขึ้นต่อเนื่อง โดยบริษัท ไอดีซี
รีเสิร์ช (ประเทศไทย) จำกัด[7] ได้ประเมินภาพรวมตลาดซอฟต์แวร์ไทยปี 2549
ว่ามีมูลค่าตลาดรวม 326.51 ล้านดอลลาร์สหรัฐ (ประมาณ 11,757.62 ล้านบาท)
สูงขึ้นกว่าปีก่อนร้อยละ 10 แต่ก็ยังถือว่าอยู่ในช่วงของการเริ่มต้น แม้ผู้ประกอบต่าง ๆ
ของไทยจะเริ่มมีศักยภาพในการดำเนินธุรกิจมากขึ้น
สังเกตได้จากการรับจ้างผลิตซอฟต์แวร์จากต่างประเทศ
ซึ่งได้รับการยอมรับเป็นอย่างดีจากหลายประเทศ
แต่ทว่าก็ยังมีจุดอ่อนในเรื่องของเงินทุนและการทำตลาด
ซึ่งที่ผ่านมาสำนักงานส่งเสริมอุตสาหกรรมซอฟต์แวร์แห่งชาติ (องค์กรมหาชน) หรือซิป้า[8]
ได้ตระหนักถึงความสำคัญ จึงได้พยายามส่งเสริมและขจัดอุปสรรคดังกล่าว
โดยตั้งเป้าที่จะผลักดันอุตสาหกรรมซอฟต์แวร์ไทยให้มีมูลค่า 1 แสนล้านบาท ภายในระยะ 2-3
ปีข้างหน้า หรือเติบโตขึ้นกว่า 100% จากปัจจุบันภาพรวมของอุตสาหกรรมอยู่ที่ 50,000 ล้านบาท
รวมทั้งผลักดันให้อุตสาหกรรมซอฟต์แวร์ไทยเข้าสู่ตลาดโลก
โดยเฉพาะซอฟต์แวร์ด้านการบริหารสุขภาพโรงพยาบาล และการเงินการลงทุน ซึ่งบริษัท ไอดีซี
รีเสิร์ช (ประเทศไทย) จำกัด ได้คาดการณ์แนวโน้มภาวะตลาดในปี 2550
ว่าหลายบริษัทเริ่มเน้นการให้บริการเอาท์ซอร์สซิ่งมากขึ้น รวมทั้งรูปแบบการให้บริการใหม่ ๆ
เนื่องจากองค์กรต่าง ๆ เริ่มให้ความสำคัญกับการจ้างบริการไอทีจากภายนอกมากขึ้น
รวมถึงการปรับเปลี่ยนกลยุทธ์ใหม่ด้านการตลาด
ในการเริ่มให้ความสำคัญกับกลุ่มธุรกิจขนาดกลางและขนาดย่อม ซึ่งมีแนวโน้มการเติบโตที่ดี
โดยที่ตลาดให้บริการไอทีจะเริ่มเห็นรูปแบบการให้บริการด้านที่ปรึกษาโซลูชั่นความปลอดภัยให้ตรงกับความต้องการของลูกค้า
โดยมีตลาดหลักคือกลุ่มสถาบันการเงินและธนาคาร ซึ่งคาดว่าจะมีการใช้จ่ายเป็น 1 ใน 3
ของมูลค่าตลาดรวม

อย่างไรก็ตาม ในส่วนของบริษัท เอ็ม เอฟ อี ซีฯ
แม้ที่ผ่านมาจะต้องเผชิญกับภาวะการแข่งขันทางธุรกิจที่สูงขึ้นเป็นลำดับ
โดยเฉพาะคู่แข่งขันจากต่างชาติที่มีศักยภาพการดำเนินธุรกิจสูง
แต่ด้วยจุดเด่นของบริษัทซึ่งมีทีมงานที่มีความรู้ความเชี่ยวชาญและประสบการณ์สูง
ทั้งในด้านของฮาร์ดแวร์และซอฟต์แวร์
ทำให้ช่วยเสริมสร้างความแข็งแกร่งและความเชื่อมั่นแก่กลุ่มลูกค้าเป็นอย่างดี
ด้วยกลยุทธิ์การขยายฐานเป้าหมายกลุ่มลูกค้า และรักษาไว้ซึ่งฐานลูกค้าเดิม
ตลอดจนความสามารถในการปรับตัวให้เข้ากับสภาวะแวดล้อมทางด้านการตลาดได้อย่างรวดเร็ว
บวกกับการที่เป็นบริษัทที่มีความเข้มแข็งด้านการเงิน ซึ่งไม่มีปัญหาในเรื่องของเงินลงทุนแต่อย่างใด
และการเป็นบริษัทที่มีธรรมาภิบาลค่อนข้างสูง
จึงทำให้บริษัทยังคงสามารถรักษาอัตราการเติบโตไว้ได้อย่างต่อเนื่อง โดยปี 2549
มีอัตราการเติบโตรายได้ที่ร้อยละ 43 และปี 2550 ตั้งเป้าหมายการเติบโตที่ประมาณร้อยละ
20-30 เห็นได้จากการที่บริษัทติด 1 ใน 500 อันดับ Technology Fast 500 Asia Pacific
2006 ซึ่งจัดอันดับโดย Deloitte ประเทศฮ่องกง บริษัทที่ปรึกษาทางด้านการเงินระดับโลก
เมื่อวันที่ 12 ธันวาคม 2549 โดยอยู่ในลำดับที่ 466
ของประเทศในเอเชียแปซิฟิคที่มีอัตราการเติบโตสูงสุด (ปี 2004-2006)
ซึ่งเป็นบริษัทไทยบริษัทเดียวที่ได้รับรางวัลนี้ รวมทั้งรางวัล Good Corporate Governance
โดยสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย ในปี 2549 แสดงให้เห็นถึงการเป็นบริษัทที่มีธรรมาภิบาลที่ดี
ตลอดจนการจดทะเบียนเข้าเป็นสมาชิกขององค์กร “TRACE”
ซึ่งเป็นหน่วยงานของสหรัฐอเมริกาที่มุ่งเน้นด้านจริยธรรมของการดำเนินธุรกิจที่โปร่งใส
จึงทำให้บริษัทได้รับความเชื่อมั่นจากลุ่มลูกค้าเป็นอย่างดี
เพื่อก้าวสู่ความเป็นบริษัทชั้นนำด้านเทคโนโลยีสารสนเทศอย่างครบวงจรของไทยต่อไป

ปัจจุบันแม้ว่าธุรกิจดังกล่าวจะมีผู้ประกอบการรายใหม่ ๆ
จากทั้งในและต่างประเทศเริ่มเข้ามาแข่งขันกันมากขึ้น
แต่การประเมินส่วนแบ่งด้านการตลาดสำหรับบริษัทที่ประกอบธุรกิจให้บริการด้านเทคโนโลยีสารสนเทศนี้ยังเป็นไปได้ยาก
เนื่องจากผู้ประกอบการแต่ละรายมีโครงสร้างของธุรกิจที่แตกต่างกันไป เช่น การซื้อมาขายไป
(Trading), การพัฒนาและวางระบบ (System Integration)
และการให้บริการคำปรึกษาและพัฒนางาน (Professional Services)
โดยแต่ละบริษัทจะมีสัดส่วนของรายได้จากแต่ละธุรกิจและความเชี่ยวชาญหรือมุ่งเน้นในงานที่แตกต่างกัน
เช่น บางรายอาจจะมุ่งเน้นในการขายอุปกรณ์ฮาร์ดแวร์หรือการพัฒนาซอฟต์แวร์เพียงอย่างเดียว
ในขณะที่บางรายอาจจะเน้นเฉพาะการให้บริการด้านการวางเครือข่ายสารสนเทศ อย่างไรก็ตาม
บริษัท เอ็ม เอฟ อี ซี เองมีจุดเด่นคือทีมงานที่มีความเชี่ยวชาญและประสบการณ์สูง
ในการให้บริการทั้งในส่วนธุรกิจให้บริการคำปรึกษาและพัฒนางานและธุรกิจพัฒนาและวางระบบ
จึงทำให้สามารถให้บริการลูกค้าได้อย่างครบวงจรและสามารถสร้างมูลค่าเพิ่มให้กับบริการของบริษัทได้อย่างต่อเนื่อง
และสามารถแข่งขันกับผู้ประกอบการรายอื่นได้เป็นอย่างดี
โดยปัจจุบันบริษัทที่ประกอบธุรกิจให้บริการด้านเทคโนโลยีสารสนเทศที่สำคัญในประเทศ
สามารถแบ่งออกเป็น 2 กลุ่ม ตามลักษณะการให้บริการที่มุ่งเน้นดังนี้

กลุ่มผู้ให้บริการคำปรึกษาและพัฒนางานด้านเทคโนโลยีสารสนเทศ (Professional Service
Provider)

-   บริษัท เอ็ม เอฟ อี ซี จำกัด (มหาชน)

-   บริษัท ไอบีเอ็ม ประเทศไทย จำกัด

-   บริษัท ฮิวเลตต์-แพคการ์ด (ประเทศไทย) จำกัด

-   บริษัท เอคเชนเซอร์ จำกัด

  กลุ่มผู้ให้บริการพัฒนาและวางระบบ (System Integrator)

-   บริษัท เอ็ม เอฟ อี ซี จำกัด (มหาชน)

-   บริษัท ดาต้าคราฟท์ (ประเทศไทย) จำกัด

-   บริษัท ลอจิก จำกัด

-   บริษัท เดอะ คอมมูนิเคชั่นส์ โซลูชั่น จำกัด

-   บริษัท ล็อกซเล่ย์ อินฟอร์เมชั่น เซอร์วิส จำกัด

-   บริษัท เอสวีโอเอ จำกัด (มหาชน)

-   บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน)

-   บริษัท เน็ทวัน เน็ทเวิร์ค โซลูชั่น จำกัด

-   บริษัท วินท์คอม เทคโนโลยี จำกัด

-   บริษัท ยิบ อิน ซอย จำกัด

-   บริษัท อินเตอร์เนชั่นแนล รีเสิรช คอร์ปอเรชั่น จำกัด (มหาชน)

การจัดหาผลิตภัณฑ์และบริการ

ธุรกิจบริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศเป็นธุรกิจที่ต้องอาศัยประสบการณ์และความชำนาญเกี่ยวกับอุปกรณ์ฮาร์ดแวร์และการพัฒนาซอฟต์แวร์หรือโปรแกรมซึ่งจะสามารถเชื่อมและประสานงานอุปกรณ์ต่าง
ๆ ให้ทำงานร่วมกัน ความสามารถเชิงวิเคราะห์
ตลอดจนความเข้าใจในลักษณะการประกอบธุรกิจของลูกค้า
ซึ่งปัจจัยสำคัญที่กำหนดความสามารถในการให้บริการของบริษัทคือบุคลากร ดังนั้น
เพื่อให้สามารถจัดการทรัพยากรบุคคลที่มีอยู่ได้อย่างมีประสิทธิภาพ
บริษัทได้มีการจัดทำตารางแสดงความชำนาญส่วนบุคคล (Skill Table)
ซึ่งเป็นเครื่องมือสำคัญที่ช่วยให้ผู้บริหารสามารถพิจารณาจัดสรรบุคคลซึ่งมีความเชี่ยวชาญในแต่ละสาขาและในระดับความสามารถที่แตกต่างกัน
เพื่อรับผิดชอบงานในแต่ละงานได้ตรงตามลักษณะและความต้องการของงานนั้นๆ

12. ในด้านผลิตภัณฑ์หรือสินค้าสำหรับให้บริการ
    การคัดเลือกและจัดหาผลิตภัณฑ์หรือสินค้าที่มีคุณภาพจากแหล่งที่เหมาะสมนั้น
    บริษัทจะสั่งซื้อสินค้าส่วนใหญ่จากผู้ผลิตที่บริษัทได้รับการแต่งตั้งเป็นตัวแทนจำหน่ายซึ่งบริษัทมีความรู้ความเชี่ยวชาญในตัวอุปกรณ์และมีความมั่นใจในคุณภาพ
    สำหรับสินค้าที่บริษัทยังไม่ได้รับการแต่งตั้งเป็นตัวแทนจำหน่ายบริษัทจะสั่งซื้อจากผู้จัดจำหน่ายที่อยู่ในรายชื่อผู้จัดจำหน่ายสินค้าที่ผ่านการพิจารณาจากบริษัทในเรื่องของคุณภาพและบริการจนเป็นที่ยอมรับในเบื้องต้น
    (Approved Venders List) แล้วเท่านั้น

13. ตัวอย่างผลิตภัณฑ์หรือสินค้าที่บริษัทได้รับการแต่งตั้งเป็นตัวแทนจำหน่าย มีดังนี้

+----------+-------------------------------+------------+------------+
| 14.      | 15. ประเภทอุปกรณ์               | 16. ผู้ผลิต   | 17. ปีที่ได   |
|          |                               |            | ัรับการแต่งตั้ง |
+----------+-------------------------------+------------+------------+
| 18. อุปกร | -   เครื่องคอ                   | 19. Sun    | 21. 2540   |
| ณ์ฮาร์ดแวร์ | มพิวเตอร์แม่ข่ายสำหรับองค์กรขนาดใหญ่ |     Mi     |            |
|          |     (Enterprise Server)       | crosystems |            |
|          |                               |            |            |
|          |                               | 20.        |            |
+----------+-------------------------------+------------+------------+
| 22.      | -   เครื่องคอม                  | 23. Sun    | 25. 2540   |
|          | พิวเตอร์แม่ข่ายสำหรับระบบอินเตอร์เน็ต |     Mi     |            |
|          |     (Internet Server)         | crosystems |            |
|          |                               |            |            |
|          |                               | 24.        |            |
+----------+-------------------------------+------------+------------+
| 26.      | -   อุปกรณ์จัดเก็บข้อมูล (Data      | 27. Sun    | 28. 2540   |
|          |     Storage)                  |     Mi     |            |
|          |                               | crosystems |            |
+----------+-------------------------------+------------+------------+
| 29.      | -   อุปกรณ์ ID Tokens / ID      | 30. RSA    | 31. 2541   |
|          |     Smartcards                |            |            |
|          |                               |   Security |            |
+----------+-------------------------------+------------+------------+
| 32.      | -   ระบบตรวจสอบเครือข่ายองค์กร   | 33. NAI    | 34. 2545   |
|          |     (Sniffer Technology       |            |            |
|          |     Portable LAN / Portable   |            |            |
|          |     WAN)                      |            |            |
+----------+-------------------------------+------------+------------+
| 35. อุปกร | -   โปรแกรมสำห                | 37. Sun    | 38. 2540   |
| ณ์ซอฟต์แวร์ | รับระบบคอมพิวเตอร์แม่ข่ายอินเตอร์เน็ต |     ONE    |            |
|          |     (Web Server, Portal       |            |            |
| 36.      |     Server)                   |            |            |
+----------+-------------------------------+------------+------------+
| 39.      | -   โปรแกรมพัฒนาระบบ           | 40. Sun    | 41. 2542   |
|          |     และแอพพลิเคชั่นสำ            |     ONE    |     2545   |
|          | หรับพานิชย์อิเลคทรอนิกส์(E-Commerce |     BEA    |            |
|          |     Application Development   |            |            |
|          |     Server )                  |            |            |
+----------+-------------------------------+------------+------------+
| 42.      | -   โปรแกรมตรวจสอบจัดการบริห    | 43. BMC    | 44. 2544   |
|          | ารประสิทธืภาพของระบบข้อมูลทางธุรกิจ |            |            |
|          |     (Service Level            |   Software |            |
|          |     Management)               |            |            |
+----------+-------------------------------+------------+------------+
| 45.      | -   โปรแกรมจัดการระบบคลังข้อมูล   | 46.        | 48. 2545   |
|          |     (Data Warehouse)          |  Ascential |            |
|          |                               |            | 49. 2546   |
|          |                               | 47. NCR -  |            |
|          |                               |            |            |
|          |                               |   Teradata |            |
+----------+-------------------------------+------------+------------+
| 50. อุปกร | -                             | 51. Cisco  | 52. 2540   |
| ณ์เครือข่าย |   อุปกรณ์จุดศูนย์รวมของระบบเครือข่าย |            |            |
|          |     (LAN Switches)            |    Systems |            |
+----------+-------------------------------+------------+------------+
| 53.      | -                             | 54. Cisco  | 55. 2540   |
|          |   อุปกรณ์หาเส้นทางของระบบเครือข่าย |            |            |
|          |     (Access Routers)          |    Systems |            |
+----------+-------------------------------+------------+------------+
| 56.      | -   ระบบสื่อ                    | 57. Cisco  | 58. 2540   |
|          | สารทางเสียงผ่านเครือข่ายอินเตอร์เน็ต |            |            |
|          |     (VOIP)                    |    Systems |            |
+----------+-------------------------------+------------+------------+

59. มูลค่าและสัดส่วนการซื้อผลิตภัณฑ์หรือสินค้าจากแหล่งที่มาในประเทศและต่างประเทศของบริษัทในระยะ
    3 ปีที่ผ่านมา และสำหรับปี 2549 เป็นดังนี้

60. 

+---------------------------+------+------+------+------+------+------+
| 61. แหล่งที่มา               | 6    |      | 6    |      | 6    |      |
|                           | 2. ปี |      | 3. ปี |      | 4. ปี |      |
|                           |      |      |      |      |      |      |
|                           | 2547 |      | 2548 |      | 2549 |      |
+---------------------------+------+------+------+------+------+------+
|                           | 65   | 66   | 67   | 6    | 69   | 7    |
|                           | . ล้า | . ล้า | . ล้า | 8. ร | . ล้า | 0. ร |
|                           | นบาท | นบาท | นบาท | ้อยละ | นบาท | ้อยละ |
+---------------------------+------+------+------+------+------+------+
| 71. ในประเทศ              | 72   | 7    | 74   | 7    | 76   | 7    |
|                           | . 28 | 3. 3 | . 28 | 5. 3 | . 41 | 7. 4 |
|                           | 7.64 | 2.36 | 6.50 | 8.84 | 4.97 | 0.07 |
+---------------------------+------+------+------+------+------+------+
| 78. ต่างประเทศ             | 79   | 8    | 81   | 8    | 83   | 8    |
|                           | . 60 | 0. 6 | . 45 | 2. 6 | . 62 | 4. 5 |
|                           | 1.21 | 7.64 | 1.21 | 1.16 | 0.62 | 9.93 |
+---------------------------+------+------+------+------+------+------+

85. ทั้งนี้ความสัมพันธ์ระหว่างบริษัทกับผู้ผลิตหรือผู้จำหน่ายสินค้าในปัจจุบันอยู่ในระดับที่ดีมาก
    เนื่องจากเป็นที่ทราบดีว่าการรักษาความสัมพันธ์ที่ดีกับผู้ผลิตหรือผู้จำหน่ายสินค้าจะเป็นปัจจัยสำคัญอันหนึ่งที่เอื้อประโยชน์ในการประกอบธุรกิจ
    ไม่ว่าจะเป็นการให้ความช่วยเหลือทางเทคนิค การให้ส่วนลดพิเศษในการสั่งซื้อ
    การส่งมอบของทันตามกำหนดเวลา การช่วยเก็บรักษาสินค้าคงคลังที่ยังไม่ใช้งาน
    การป้องกันภาวะขาดแคลนสินค้า เป็นต้น

86. บริษัทเป็นผู้แทนจำหน่ายผลิตภัณฑ์ของ Sun Microsystems ในระดับ Enterprise
    Distributor ซึ่งถือเป็นตัวแทนจำหน่ายระดับสูงสุด
    โดยได้รับสิทธิ์ในการจัดจำหน่ายสินค้าของ Sun Microsystems
    ให้แก่ลูกค้าองค์กรขนาดใหญ่ได้อย่างเสรี โดยตัวแทนจำหน่ายของ Sun Microsystems
    สามารถแบ่งออกเป็น 4 ระดับ ตามความสำคัญ คือ Enterprise Distributor, System
    Integrator, Channel Development Provider และ Authorized Reseller
    ในปัจจุบันมีผู้ประกอบการในประเทศเพียง 4 รายเท่านั้น
    ที่ได้รับการแต่งตั้งเป็นตัวแทนจำหน่ายระดับ Enterprise Distributor

87. นอกจากนั้น บริษัทได้พัฒนาก้าวสู่การเป็นตัวแทนจำหน่ายระดับ Gold Certified Partner
    ของ Cisco ในปีที่ผ่านมา ซึ่งถือเป็นรายที่ 4 ของประเทศ และรายที่ 2
    ของตัวแทนจำหน่ายที่เป็นบริษัทไทย ซึ่งจะช่วยให้บริษัทมีโอกาสในการขยายตลาดมากขึ้น
    เพื่อก้าวสู่ความเป็นผู้นำในตลาดผู้ให้บริการ
    โดยตัวแทนจำหน่ายในแต่ละระดับจะได้รับสิทธิประโยชน์พิเศษทางการค้าที่แตกต่างกัน เช่น
    ส่วนลดราคาสินค้า และสิทธิในการขอรับเงินช่วยเหลือด้านการตลาด (Joint Marketing
    Fund) ฯลฯ
    ซึ่งการที่บริษัทได้รับการแต่งตั้งให้เป็นตัวแทนจำหน่ายในระดับดังกล่าวนี้จะมีส่วนช่วยเสริมสร้างภาพลักษณ์ให้กับบริษัท
    รวมถึงการเพิ่มโอกาสและศักยภาพการแข่งขันทางด้านธุรกิจให้มีมากขึ้น ในปัจจุบันบริษัท เอ็ม
    เอฟ อี ซี จำกัด (มหาชน) มีวิศวกรที่ผ่านการอบรมและได้รับการรับรองคุณสมบัติขั้นสูง CCIE
    (Cisco Certified Inter Network Expert) จำนวน 9 คน ซึ่งสูงกว่าเกณฑ์ขั้นต่ำคือ
    2 คน บริษัทมุ่งหวังและให้การสนับสนุนวิศวกรในสายงานเพื่อให้มีจำนวน CCIE เพิ่มสูงขึ้น

88. นอกจากนี้แล้ว บริษัทยังเป็นผู้แทนจำหน่ายผลิตภัณฑ์ของ Ascential Software
    (ปัจจุบันควบรวมกิจการโดย IBM) ซึ่งเป็นเทคโนโลยีที่ใช้ในการบูรณาการข้อมูลโดยเฉพาะ
    (Information Management Software) ได้แก่ Information Integration,
    Product WebSphere, IBM Data Warehousing, Master Data Management
    และจัดเก็บข้อมูลสำหรับระบบคลังข้อมูล (Data Warehouse) และผู้แทนจำหน่ายผลิตภัณฑ์ของ
    NCR-Teradata ซึ่งเป็นเทคโนโลยีระบบคลังข้อมูลขนาดใหญ่ เพื่อใช้จัดเก็บข้อมูล
    และนำข้อมูลไปใช้ประกอบการตัดสินใจเพื่อประโยชน์ทางธุรกิจ
    โดยมีวิศวกรที่ผ่านการอบรมทั้งสิ้นจำนวน 2 คน รวมถึงผลิตภัณฑ์ของ MicroStrategy และ
    Business Object
    ซึ่งเป็นเทคโนโลยีสำหรับวิเคราะห์ข้อมูลในระบบฐานข้อมูลเพื่อใช้ประกอบการตัดสินใจ
    ซึ่งมีวิศวกรที่ผ่านการอบรมทั้งสิ้นจำนวน 4 คน
    สำหรับในส่วนซอฟต์แวร์เสรีบริษัทได้ร่วมเป็นพันธมิตรทางธุรกิจกับบริษัท RedHat
    ซึ่งเป็นผู้จัดจำหน่ายระบบปฏิบัติการ Linux รายใหญ่ของสหรัฐอเมริกา
    โดยบริษัทมีวิศวกรที่ผ่านการอบรมและได้รับการรับรองคุณสมบัติ Red Hat Certified
    Engineer ทั้งสิ้นจำนวน 3 คน โดยปัจจุบันบริษัทมีจำนวนโปรแกรมเมอร์ทั้งสิ้น 203คน

งานที่ยังไม่ได้ส่งมอบ 

89. ณ วันที่ 31 ธันวาคม 2549 บริษัทมีมูลค่างานที่ยังไม่ได้ส่งมอบทั้งสิ้น 1,015 ล้านบาท
    คิดเป็นจำนวน 117 โครงการ
    โดยเป็นงานในส่วนของธุรกิจให้คำปรึกษาและพัฒนางานด้านเทคโนโลยีสารสนเทศ
    ธุรกิจพัฒนาและวางระบบและธุรกิจบริการบำรุงรักษาจำนวนโครงการที่มีมูลค่ามากกว่า 1
    ล้านบาท จำนวน 41 โครงการ

3.5 ผลกระทบต่อสิ่งแวดล้อม

-ไม่มี-

[1] นสพ.แนวหน้า ฉบับวันที่ 1 ก.พ. 2550

[2] นสพ.ไทยรัฐ ฉบับวันที่ 16 ธ.ค. 2549

[3] นสพ. แนวหน้า ฉบับวันที่ 22 พ.ย. 2549

[4] นสพ.ผู้จัดการ ฉบับวันที่ 21 ธ.ค. 2549

[5] นสพ.ไทยรัฐ ฉบับวันที่ 16 ธ.ค. 2549

[6] นสพ.ผู้จัดการ ฉบับวันที่ 21 ธ.ค. 2549

[7] นสพ.ผู้จัดการ ฉบับวันที่ 21 ธ.ค. 2549

[8] นสพ.ไทยโพสต์ ฉบับวันที่ 13 ม.ค. 2550